

**IZVJEŠTAJ O RADU**

**ZA 2022. GODINU**

Pregrada, 6. ožujka 2023.

 Gradska knjižnica Pregrada lijepa je i moderno uređena i opremljena knjižnica koja svojim uslugama prati razvoj i modernu tehnologiju kojima itekako pridonosi isticanju knjižničnog identiteta i značenja knjižnice za društvo.

Gradska knjižnica Pregrada osnovana je u svibnju 1983 godine. Od početka 2002. godine djeluje kao samostalna ustanova pod nazivom Gradska knjižnica Pregrada.

Knjižnica raspolaže bogatim, kvalitetnim, aktualnim i raznolikim knjižnim fondom te uz sve navedeno pruža maksimalnu kvalitetu informacija i usluga.

 Knjižnica je mjesto koje potiče razvoj pismenosti, obrazovanja, cjeloživotnog učenja te pravični pristup informacijama i znanju u društvu te time značajno doprinosi kvaliteti života lokalne zajednice.

Glavni i osnovni izvor financiranja Gradske knjižnice Pregrada su sredstva gradskog proračuna, dok je kod nabave opreme i knjižnog fonda značajan udio sredstava Ministarstva kulture koje dobivamo temeljem prijave na natječaje. Kod prijava na natječaj nužno je i osiguranje vlastitih sredstava

Nabavom potrebne i aktualne literature, primjenom suvremene informacijske i komunikacijske tehnologije te nabavom odgovarajuće opreme, naša Knjižnica u potpunosti ispunjava svoju ulogu u ovoj itekako dinamičnoj djelatnosti.

Uz nabavu i posudbu knjiga redovito se organiziraju razni programi i aktivnosti za djecu i odrasle.

Uz sve navedeno, Knjižnica itekako ostvaruje ideju suvremenog knjižničarstva prema kojoj je ona mjesto susreta, suradnje, dobrih ideja i kreativnosti te javnog prostora u kojem se stvaraju veze i proširuje učešće javnosti u kulturnim programima.

Prema strukturi svog fonda, Knjižnica vrši funkciju narodne knjižnice.

1. **KNJIŽNI FOND**

Na dan 31.12.2022. godine knjižni fond broji 29.393 sveska.

Taj se broj odnosi na broj svezaka nakon provedenog obveznog otpisa knjižnog fonda u 2022. godini po osnovi zastarjelosti i dotrajalosti, a temeljem Pravilnika o reviziji i otpisu knjižnične građe (NN 21/02).

1. **FOND PO SMJEŠTAJU**
* Broj knjiga u slobodnom prostoru: 28.445
* Broj knjiga: posudba u Knjižnici: 948

1. **ODJELI KNJIŽNICE**

ODJEL ZA ODRASLE – informativno – posudbeni odjel

* raspolaže knjigama znanstvene i beletrističke literature, novinama i časopisima. Korisnicima je na raspolaganju i pristup internetu, fotokopirni aparat sa skenerom (fotokopirati i skenirati može se samo knjižni i neknjižni fond) te računalo za elektronsko pretraživanje kataloga knjižnice.
1. **ODJEL ZA DJECU**

- raspolaže knjigama za djecu i omladinu, društvenim igrama, igračkama, DVD-ima

1. **DJELATNICI KNJIŽNICE:**

 - ravnateljica, dipl. knjižničar, VSS

 - pomoćni knjižničar, SSS

 - spremačica/dostavljačica (pola radnog vremena), SSS

 Napominjemo da bi zbog složenosti poslova, ne samo stručnih vezanih uz knjižni fond i članove, već i dijela financijskih poslova, natječaja, statistika, organiziranja kulturnih programa, uređivanja i ažuriranja knjižnih stranica i još mnogo toga, bilo potrebno zaposliti jednog diplomiranog knjižničara.

1. **POSLOVANJE**
2. **UPISANI ČLANOVI**

|  |  |
| --- | --- |
| Godina | **2022.** |
| Djeca, učenici i studenti | 448 |
| Ostali | 479 |
| **UKUPNO:** | 927 |

1. **STRUKTURA ČLANSTVA PO SPOLU**

|  |  |
| --- | --- |
| Žene | 571 |
| Muškarci | 356 |
| UKUPNO: | 927 |

1. **UKUPAN BROJ POSUDBI U IZVJEŠTAJNOM RAZDOBLJU**

|  |  |
| --- | --- |
| Posudba | 2022. |
| Posudbe u knjižnici |  112 |
| Posudbe izvan knjižnice | 11.070 |
| UKUPNO: | 11.182 |

 *Ukupno su posuđene 11.182 knjige, odnosno 12,06 knjiga po članu.*

1. **MEĐUKNJIŽNIČNA POSUDBA U IZVJEŠTAJNOM RAZDOBLJU**

|  |  |  |
| --- | --- | --- |
|   | Svi zahtjevi | Riješeni zahtjevi |
| Broj zahtjeva zaprimljenih od drugih knjižnica | 12 | 12 |
| Broj naših zahtjeva upućenih drugim knjižnicama | 8 | 8 |
| UKUPNO: | 20 | 20 |

1. **UKUPAN BROJ RIJEŠENIH INFORMACIJSKIH ZAHTJEVA**

U protekloj godini uspješno smo riješili 352 informacijska zahtjeva.

1. **NABAVA KNJIŽNE I NEKNJIŽNE GRAĐE**

Za nabavu knjižne i neknjižne građe u 2022. godini bila su osigurana sredstva u iznosu od 102.184,23 kn / 13.562,17 EUR.

Od navedenih sredstava za nabavu knjižne građe, 50.000,00 kn / 6.636,14 EUR čine sredstva Ministarstva kulture i medija, 5.000,00 kn / 663,61 EUR sredstva Krapinsko-zagorske županije, 37.000,00 kn / 4.910,74 EUR sredstva gradskog proračuna za knjige te 391,24 kn / 51,93 EUR vlastita sredstva.

Preostali iznos od 9.792,99 kn/ 1.299,75 EUR odnosi se na sredstva gradskog proračuna za nabavu neknjižne građe (tisak, igračke, DVD).

 Napominjemo da sredstva Ministarstva kulture za nabavu knjižne i neknjižne građe dobivamo temeljem natječaja na koji se javljamo, i u kojem je potrebno znatno učešće vlastitih sredstava, gotovo 1:1.

Sredstva Krapinsko-zagorske županije dobili smo temeljem molbe za financijsku pomoć pri nabavi knjiga.

 Utrošak sredstava dokumentiran je Ministarstvu kulture i medija i Krapinsko-zagorskoj županiji posebnim izvješćima uz koje prilažemo preslike računa i izvoda, što i je naša obveza preuzeta ugovorom o dodjeli sredstava.

 **3.1. NABAVA KNJIGA**

U 2022. godini nabavljen je 1.341 svezak. Od toga su kupljena 752 sveska, 559 svezaka odnosi se na otkup knjiga od strane Ministarstva kulture te 30 svezaka na donaciju.

Za kupnju knjiga utrošena su sredstva u iznosu od 92.391,24 kn / 12.26242 EUR.

Ukupna vrijednost knjiga temeljem otkupa iznosi 74.895,72 kn / 9.940,37 EUR, a donacije 2.760,11 kn / 366,33 EUR.

Dio knjiga iz otkupa Ministarstva kulture i medija za 2022. godinu došao je na kraju 2022. godine ili počekom 2023. godine pa će biti upisan u 2023. godini.

 **3.2. STRUKTURA NABAVE**

|  |  |
| --- | --- |
| Znanost | 300 |
| Beletristika | 878 |
| Priručnici |  7 |
| Slikovnice | 156 |
| UKUPNO: | 1341 |

 **3.3. NABAVA NEKNJIŽNE GRAĐE**

 Što se tiče nabave neknjižne građe, kupovali smo novine i časopise: Jutarnji list, Gloriju, Zagorski list, Glas Zagorja, Gospodarski list, National Geographic, OK, časopise o uređenju interijera te igračke i elektroničku građu.

1. **OBRADA BIBLIOTEČNE GRAĐE**

U 2022. godini inventarizirana je 1.341 knjiga. Knjige su stručno obrađene u računalnom programu za knjižnice ZAKI, a nakon završene tehničke obrade, spremne su za posudbu.

Uz to, u programu su se obradile i posljednje starije knjige koje još nisu bile unijete u računalni program ZAKI.

 Od 11. mjeseca 2007. godine Knjižnica ima i vlastiti link za direktno pretraživanje njenog elektronskog kataloga – pregrada.zaki.com.hr.

1. **OPREMA KNJIŽNICE**

Knjižnica posjeduje 5 računala (4 + 1 prijenosno računalo), 1 printer, telefon, računar, LCD televizor, glazbenu liniju, fotokopirni aparat, bežični mikrofon, zvučnike za prijenosno računalo i 3D printer.

 Jedno računalo služi za pristup internetu za korisnike, jedno za pretraživanje elektronskog kataloga Knjižnice, a preostala tri služe za stručni rad djelatnika.

 Krajem godine nabavili smo i dio novog namještaja te ukrasnih detalja i opreme s kojim smo uredili kutak za čitanje, opuštanje i ugodno druženje, što je naišlo na odličan odaziv naših korisnika te njihov sve brojniji boravak u Knjižnici.

Na brizi Knjižnice je i meteorološki stup koji je Poduzeće MK BONA FIDE d.o.o., Mirjane i Krešimira Topića darovalo Knjižnici, odnosno građanima Pregrade na upotrebu.

**6. PRIHODI KNJIŽNICE**

 **6.1. VLASTITI PRIHODI**

 Vlastiti prihodi Knjižnice su godišnja članarina i zakasnine. Članarina je iznosila 50,00 kn / 6,64 EUR za odrasle te 30,00 kn / 3,98 EUR za umirovljenike, djecu, učenike i studente.

 Zakasnina se odnosi na knjige za koje je prekoračen rok posudbe i iznosila je 0,50 kn / 0,07 EUR po danu.

Pravilo naše Knjižnice kojim nastojimo motivirati ljude da što više čitaju je da se nakon plaćanja članarine za dva člana jedne obitelji, ostali članovi uže obitelji mogu besplatno upisati.

Od 2018. godine prihvaćena je i jako lijepa ideja grada Pregrade da se prilikom predaje prigodnih paketa za novorođenu djecu, predaju i besplatne članske iskaznice koje vrijede do godinu dana starosti djeteta.

Prihod od članarine i zakasnine iznosi 21.021,50 kn / 2.790,03 EUR.

 **6.2. PRIHODI OD MINISTARSTVA KULTURE I MEDIJA**

Za nabavu knjižnog i neknjižnog fonda dobili smo 50.000,00 kn / 6.636,14 EUR, temeljem natječaja, odnosno prijave na Poziv Ministarstva kulture i medija za knjižničnu djelatnost za 2022. godinu.

**6.3. PRIHODI OD KRAPINSKO-ZAGORSKE ŽUPANIJE**

Za nabavu knjiga dobili smo od Krapinsko-zagorske županije 5.000,00 kn / 663,61 EUR, temeljem molbe za financijsku pomoć.

**7.INFORMATIVNA SLUŽBA**

Informativno referalna usluga djelatnika Knjižnice na raspolaganju je našim korisnicima tijekom cijelog radnog vremena Knjižnice. Uz redovito praćenje novih izdanja, pomoć, preporuke i savjete pri snalaženju i odabiru knjiga, izrađujemo i tematske popise literature za maturalne, seminarske i diplomske radove.

1. **STRUČNO USAVRŠAVANJE**

Kako bismo se stalno stručno usavršavali, vezano uz knjižničarsku struku i nove medije i tehnologije, redovito smo sudjelovali na stručnim predavanjima, seminarima i radionicama koje su organizirali Nacionalna i sveučilišna knjižnica, Hrvatsko knjižničarsko društvo, Knjižnice grada Zagreba te Matična služba knjižnica Krapinsko-zagorske županije, ukupno 50 sati stručnog usavršavanja.

1. **OSTALI POSLOVI**

Uz već navedene poslove, napominjemo da se naš posao sastoji i od niza neophodnih poslova koji nisu vidljivi našim korisnicima. Uz razne manipulativne poslove, vode se blagajnički poslovi, dio računovodstvenih poslova, praćenje zakasnina i obavještavanje naših korisnika o potrebi vraćanja knjiga ili realiziranim rezervacijama za knjige, obavještavanje o našim događanjima, pripreme za kulturne programe - od ideje do realizacije, educiranje korisnika vezano uz pretraživanje knjižnične građe, preporuke za čitanje, stalno ažuriranje Facebook stranice, Instagrama i web stranice, praćenje važnih datuma itd., rad s volonterima, postave izložaba, prigodna uređenja Knjižnice i male tematske izložbe u izlogu Knjižnice.

 Uz navedeno, naglašavamo izvršavanje brojnih poslova vezanih uz natječaje, financijske izvještaje, statistike, javnu nabavu, pravo na pristup informacijama i niz drugih.

1. **3D VIRTUALNA ŠETNJA KROZ KNJIŽNICU**

Od prosinca 2019. godine 3D virtualna šetnja kroz Knjižnicu može se vidjeti na poveznici: bit.ly/2B6auqz



Slika 1 QR kod – virtualnu šetnju

1. **PROJEKT DIGITALNI GRAĐANIN**

Knjižnica sudjeluje i u projektu Digitalni građanin Instituta za razvoj i inovativnost mladih koji nam je donirao odgovarajuće opreme vezanu uz aktivnosti uvođenja digitalne tehnologije te poticanja usvajanja novih digitalnih vještina korisnika i knjižničara.

Napominjemo da je naš partner u provođenju ovog programa, od samog početka, Osnovna škola Janka Leskovara, s kojom smo zajedno, u njihovim prostorima, organizirali radionice robotike, programiranja i 3D printanja.

IRIM, Institut za razvoj i inovativnost mladih, otvorio je početkom 2021. godine, kroz projekt Digitalni građanin, natječaj za knjižnice za donaciju 3D printera, na koji smo se prijavili i dobili 3D printer, koji se koristi i u organiziranju raznih radionica.

Ovu smo donaciju ostvarili u suradnji s našim partnerima, Osnovnom školom Janka Leskovara i Muzejom grada Pregrada.

1. **KULTURNE AKTIVNOSTI**

 U izvještajnoj godini organizirali smo ukupno 24 knjižnična događanja, i to 14 za djecu i 10 za odrasle, u kojima su sudjelovali brojni posjetitelji. Sva su naša događanja, uz promidžbeni materijal, najavljena na društvenim mrežama, koje su izuzetno dobro posjećene. U daljnjem ćemo tekstu navesti neke od značajnijih događanja.

 Na početku godine uključili smo se u manifestaciju Noć muzeja te Svjetski dan čitanja naglas.

 Organizacijom programa za djecu Druženje sa ZECOM TEODOROM u subotu 9. travnja 2022. pridružili smo se programu mini sajma u okviru „Proljeća u Pregradi“.

 U travnju 2022. godine prisustvovali smo u Zlataru svečanoj dodjeli nagrade "Denis Vincek" za najčitatelje u knjižnicama Krapinsko-zagorske županije za 2021. godinu.

 Najčitatelj naše Knjižnice bila je Marija Burić, učenica sedmog razreda Osnove škole Janka Leskovara.

 Nagradu je kao znak javnog priznanja u cilju promicanja čitanja uspostavilo Knjižničarsko društvo Krapinsko – zagorske županije u suradnji s Osnovnim školom Ante Kovačića Zlatar. Nazvana je u čast prerano preminulog knjižničara Denisa Vinceka iz Pregrade koji je dugo godina radio kao knjižničar u zlatarskoj osnovnoj školi.

Ukupno je dodijeljeno 11 nagrada.

Manifestaciju Noć knjige (22.4.-25.4.2022.) obilježilo je nekoliko dojmljivih programa i događanja:

* ONLINE ESCAPE ROOM,
* osvjetljenje modernom arhitekturalnom LED rasvjetom pročelja zgrade Knjižnice i Muzeja za Dan grada Pregrade,
* "Tragovima bajki I." - interaktivna igra za djecu predškolske dobi na Trgu Gospe Kunagorske,
* "Tragovima bajki II." - interaktivna igra za djecu od 10 do 15 godina na Trgu Gospe Kunagorske + druženje s Kunjkom (maskota SŠ Pregrada),
* predstavljanje knjige Riane Petanjek „Do kraja svijeta i natrag“.

 U lipnju 2022. u Knjižnici se mogla razgledati izložba (a i provjeriti znanje) pod nazivom Znate li riječi himne LIJEPA NAŠA DOMOVINO?

 Autorica izložbe je naša suradnica Dora Kolar, studentica Medijskog dizajna na Sveučilištu Sjever, Koprivnica, kojoj je to bio zadatak na jednom od kolegija.

 U ljetnim mjesecima ponovno smo organizirali Malu klupsku knjižnicu na otvorenom, i to ponedjeljkom i srijedom do 19,00 sati.

Na klupi su se mogle pročitati novine i časopisi, posuditi knjige i slikovnice bez zaduživanja te vratiti drugi put na isto mjesto.

 U lipnju 2022. u Osnovnoj školi Janka Leskovara organizirana je radionica robotike i programiranja STEM AUTO 2022., koju je održao Institutu za razvoj i inovativnost mladih. Organizatori radionice su bili Osnovna škola Janka Leskovara i Knjižnica.

U okviru Ljeta u Pregradi održana su četiri programa, i to u galeriji Muzeja:

* Radionica „MUZEJ I KNJIŽNICA POD KESTENOM“ (zbog velike vrućine, radionica je održana u galeriji). U igrama su zastupljeni prepoznatljivi pregradski motivi. Igre je osmislila i izradila naša suradnica Dora Kolar. Crtaonica je bila vezana uz trenutnu izložbu slika Borisa Kuglera u galeriji Muzeja.
* KREATIVNA PREGRADA – Druženje s Tomicom Kolarom i Druženje s Marijom Golubić, u srpnju 2022. godine te klavirski recital Daniela Halužana, studenta Muzičke akademije u Zagrebu, u kolovozu 2022. godine.

 Programe su zajednički organizirali Knjižnica, Muzej i GDCKP.

U manifestaciju Branje grojzdja Knjižnica se uključila s program "SLUŠAJ PA KUŠAJ“

 - gastro druženje s Karmelom Vukov Colić. Na kraju programa posjetitelji su mogli kušati odlične kolače s grožđem koje je pripremila Udruga kostelskih žena, suorganizator programa.

 Povodom Dječjeg tjedna, 3. listopada 2022. godine, Knjižnica i Patronažna služba DZKZŽ – Ispostava Pregrada organizirale su predavanje „Kako mobiteli i tableti utječu na dječji razvoj?“ Predavač je bila KRISTINA CAJHEN, mag. rehab. educ.

 U listopadu je održano i predavanje "Misli na sebe i budi tu za sebe", i to u suradnji s Gradskim društvom Crvenog križa Pregrada, Pučkim otvorenim učilištem Pregrada i Hrvatskom udrugom za Alzheimerovu bolest, uz pomoć naše sugrađanke, gospođe Ljiljane Leskovar. Osim predavanja, održano je i testiranje kognitivnih sposobnosti s ciljem ranog otkrivanja problema zaboravljivosti, zbunjenosti i nesnalaženja.

Mjesec hrvatske knjige (15.10.-15.11.2022.) obilježila su četiri događanja:

* pričaonica - djeci iz Dječjeg vrtića "Naša radost" i polaznicima male škole ispričali smo priču „Vuk koji je htio biti druge boje“,
* predstavljanje slikovnice „Drvo dobrih djela“, autorice Ljerke Pukec. Iz Zagreba. Naši su posjetitelji bili djeca, tete i nastavnici iz Dječjeg vrtića Balončica Hum na Sutli, Dječjeg vrtića Tratinčica Desinić, Dječjeg vrtića Naša radost Pregrada, Centra za odgoj i obrazovanje Krapinske Toplice i Osnovne škole Janka Leskovara Pregrada.

Ovaj program je rezultat lijepe suradnje naše Knjižnice s Hrvatskim crvenim križem, koji je izdavač slikovnice i s Gradskim društvom Crvenog križa Pregrada.

* biblioterapijska radionica uz godinu mladih i MHK 2022. pod nazivom „Misli na sebe – leti čitajući“, nadahnuta djelom Richarda Bacha Galeb Jonathan Livingston.

 Radionicu je vodila Bernarda Šeligo, knjižničarka Srednje škole Pregrada, a sudionici su bili grupa mladih čitatelja, koji žele učiti, promišljati i raditi na sebi

* predstavljanje knjige "Majkina vraštva, vračejne i vračiteli", autorice Vere Grgac,

istaknute hrvatske kajkavska pjesnikinje i članice Društva hrvatskih književnika

„Knjiga izmiče svakoj klasifikaciji jer objedinjuje etnografske zapise, narodnu medicinu, recepte biljnih i drugih pripravaka, a cijela je napisana bistranjskom kajkavicom koja se čita u dahu

Program smo organizirali u suradnji s Pučkim otvorenim učilištem Pregrada.

 U suradnji s Muzejom grada Pregrade, 17. studenoga 2022. godine, u prostoru Knjižnice otvorena je manja izložbu radova umjetnice Vlatke Bauer pod nazivom „Sjećanja“. Vlatka Bauer rođena je Vukovarka, a danas živi i stvara u Krapinskim Toplicama. Izložba je otvorena uoči Dana sjećanja na žrtve Domovinskog rata i Dana sjećanja na žrtvu Vukovara i Škabrnje.

 U 12. mjesecu smo bili suorganizatori „Večeri znanosti“ koje je organizirala Osnovna škola Janka Leskovara. Kao uvod u ovo događanje u mjesecu studenom održana je radionica na kojoj su nam predstavnici obrta Printing & Dragons, koji se bavi 3D printanjem pokazali različite načine 3D printanja i svoje radove u različitim tehnikama.

 Za vrijeme prezentacije na printeru Gradske knjižnice printali su se straničnici koje su posjetitelji mogli ponijeti kućama. Uz navedene organizatore, u organizaciju ovog programa uključilo se i Dječje gradsko vijeće.

 Naši su programi završili 21. prosinca 2022. godine organiziranjem pričaonice i radionice za djecu „VILINSKI TRIK“, koju je vodila i na kojoj je svoju slikovnicu predstavila autorica Koraljka Milun iz Zagreba.

1. **ODRŽAVANJE**

Vezano uz održavanje zgrade izvana, kao i unutrašnjeg prostora, napominjemo da je nužno popraviti i zaštititi stolariju na cijeloj zgradi.

Projektom Muzeja iz 2020. i 2021. godine pod nazivom Adaptacija zgrade Muzeja i Knjižnice u Pregradi za pristup osobama s invaliditetom omogućen je pristup osobama s invaliditetom, ne samo Muzeju, nego i Knjižnici, što je od izuzetne važnosti za naše korisnike.

1. **OSTALO**

Zbog dugotrajnog bolovanja pomoćne knjižničarke u 2021. i 2022. godini i nemogućnosti da jedna djelatnica uspješno obavlja sve poslove od ravnateljskih do rada s korisnicima, omogućeno nam je da povremeno zapošljavamo studente preko Studentskog servisa Sveučilišta u Zagrebu, što nam je u velikoj mjeri pomoglo u radu. Tako je cijelu godinu kod nas radila studentica medijskog dizajna na Sveučilištu Sjever, Koprivnica, Dora Kolar, koja se odlično snašla na poslovima koje obavlja pomoćni knjižničar, ali i na odličnom dizajnu našeg promidžbenog materijala i uređenju naših društvenih mreža.

1. **ZAKLJUČAK**

 Zahvaljujući rezultatima našeg rada, razumijevanju i podršci gradskih struktura vlasti i Ministarstvu kulture i medija, naša je Knjižnica danas lijep, ugodan i dobro opremljen prostor.

Inovativnim uslugama i programima, kao i svojom kvalitetom, pratimo razvoj društva i njegovih potreba. Nastojimo zadovoljiti razne interese, potrebe i želje korisnika.

Cilj nam je da u Knjižnici naši korisnici mogu dobiti kvalitetnu informaciju, svu potrebnu pomoć i literaturu koju knjižnica našeg profila treba imati, kao i da pratimo uglavnom sva nova izdanja. Knjige koje nemamo u Knjižnici našim korisnicima pokušavamo nabaviti putem međuknjižnične posudbe, što nam uglavnom i uspijeva.

Uz to, organiziranjem zanimljivih kulturnih događanja, kao i aktivnostima koje potiču čitanje, nastojimo privući što veći broj članova i povećati interes za knjigu i čitanje.

 Sve naše aktivnosti bile su popraćene obavijestima na Facebook stranici, Instagramu i web stranici te na gradskim stranicama.

Na kraju želimo istaknuti odličnu suradnju s Muzejom grada Pregrade, mi smo ustanove u istoj zgradi, zajedno o njoj brinemo, organiziramo mnogo zajedničkih događanja, surađujemo i pomažemo jedni drugima.

Zatim ističemo suradnju s Osnovnom školom Janka Leskovara, Srednjom školom Pregrada, Dječjim vrtićem “Naša radost”, TZ područja Srce Zagorja, Udrugom umirovljenika, Udrugom kostelskih žena, Klapom Kmeti, Gradskim društvom Crvenog križa, Glazbenom školom Pregrada te svim preostalim sudionicima kulturnog života u Pregradi, kao i s mnogim pojedincima.

Uvjereni smo da naša Knjižnica u potpunosti ispunjava svoju svrhu, a to je podizanje razine opće izobrazbe, obaviještenosti i kulture, poticanje stručnog i znanstvenog rada te osobne kreativnosti, posebice kod djece. Uz prostor, građu, programe i osoblje, Knjižnica je postala mjesto ugodnog druženja, dobrih ideja, suradnje i uzajamnosti.

 Ravnateljica

 Draženka Gretić, dipl. knjižničar

KLASA: 611-01/23-02/01

URBROJ: 2214-1-380-23-1

Pregrada, 6. ožujka 2023.